মালায়ালাম সংবাদপত্রের বিরুদ্ধে পুলিশি তদন্তে স্থগিতাদেশ কেরলা হাইকোর্টের

কলকাতা: সরকারি তথ্য ফাঁসের অভিযোগে মালায়ালাম সংবাদপত্রের (Malayalam Media) বিরুদ্ধে পুলিশি পদক্ষেপে উপর স্থগিতাদেশ দিল কেরলা হাইকোর্ট (High Court of Kerala)। পিএসসি কর্মপ্রার্থী বহু আবেদনকারীর নাম ও পাসওয়ার্ড সহ অন্যান্য তথ্য ডার্ক ওয়েবে ফাঁস হয়ে গিয়েছে। এই সংবাদ সম্বলিত কমিশনের এক গোপন নোটের প্রতিচ্ছবি ২৮ জুলাই প্রকাশ করে মালায়ালাম সংবাদপত্র মধ্যমাম ডেইলি। তার জেরে ওই সংবাদপত্রের মুখ্য সম্পাদক ও প্রধান সাব এডিটরকে নোটিশ ক্রাইম ব্রাঞ্চ সেন্ট্রাল ইউনিট ১-এর ডেপুটি সুপারের। কিভাবে বা কার মারফত কমিশনের ওই গোপন নোট সংবাদপত্রটি পেল, তা জানানোর নির্দেশ পুলিশ সুপারের।

তথ্য সংগ্রহের সূত্র জানানো যাবে না বলে পুলিশি নোটিশের জবাব সংবাদপত্রটির। পাশাপাশি ওই নোটিস খারিজের আবেদন হাইকোর্টে। জানানো হয়, তাদের ক্রমাগত হুমকি ও হেনস্থা করা হচ্ছে। আগামীদিনে এই কারণে আরও হেনস্থা হওয়ার সম্ভাবনা রয়েছে। তাই ওই সংবাদের পরিপ্রেক্ষিতে যে কোন রকম পুলিশি পদক্ষেপে স্থগিতাদেশের প্রার্থনা। কী ভাবে কমিশনের হেফাজত থেকে তথ্য ফাঁস হল সেই প্রশ্ন উঠছে। তার উপযুক্ত তদন্ত না করে সংবাদের সূত্র খুঁজতে তৎপর হয়েছে পুলিশ। অথচ তথ্য সংগ্রহ করা সাংবাদিকের পেশা। যা তার সংবিধানিক অধিকার। সেখানে তথ্য সংগ্রহের সূত্র প্রকাশ করার অর্থ সংবাদ সূত্রের প্রতি বিশ্বাসঘাতকতা। জানায় সংবাদপত্রটি। পুলিশ সুপারের পাঠানো নোটিস এবং ওই নোটিসকে ভিত্তি করে যাবতীয় পদক্ষেপে দুই সপ্তাহের জন্য স্থগিতাদেশ বিচারপতি কেভি জয়কুমারের।